《送怀安李使君屯田》
宋代·刘敞

汝颍多奇士，磊落布方册。先进存古风，若人复令德。

诗书秀英华，鹰鹘勇排击。曩者从军行，早闻平戎策。

纵横志未展，慷慨意更激。坐惊齿牙脱，忽使头发白。

颇与嵇阮同，闭关以藏迹。老骥甘道路，黄鹄羞斥泽。

复持一麾去，坚取万里役。旌旗暗长亭，已想蜀山碧。

鼓吹喧前除，稍知楚风易。专城自足贵，远览固多适。

胡为结离愁，恨此晚同得。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。